คนละครึ่งเฟส 5 พร้อมเปิดลงทะเบียนเข้าร่วมโครงการฯกว่า 26 ล้านสิทธิ 19 สิงหาคมนี้
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า โครงการคนละครึ่ง ระยะที่ 5 จะให้เปิดลงทะเบียนสำหรับประชาชนทั่วไปในวันพรุ่งนี้ เป็นวันแรก (19 สิงหาคม 2565) จนกว่าจะครบจำนวนไม่เกิน 26.50 ล้านสิทธิ โดยจะเริ่มใช้จ่ายได้ตั้งแต่วันที่ 1 กันยายน - 31 ตุลาคม 2565 สำหรับประชาชนที่เคยใช้สิทธิโครงการฯ ระยะที่ 4 สามารถกดยืนยันสิทธิเพื่อเข้าร่วมโครงการฯ ระยะที่ 5 ผ่านแอปพลิเคชันเป๋าตังได้ทันที และจะต้องเริ่มใช้จ่ายครั้งแรก ภายในวันที่ 14 กันยายน 2565 หากพ้นกำหนดจะถูกตัดสิทธิ ส่วนประชาชนที่ไม่เคยเข้าร่วมโครงการฯ สามารถลงทะเบียน ผ่านเว็บไซต์ www.คนละครึ่ง.com หรือทางแอปพลิเคชันเป๋าตัง นอกจากนี้ ผู้มีบัตรสวัสดิการแห่งรัฐที่ได้คืนบัตรแล้ว ภายในวันที่ 15 สิงหาคม 2565 ที่ผ่านมา สามารถลงทะเบียนเข้าร่วมโครงการฯ ระยะที่ 5 ได้ตามช่องทางดังกล่าว ส่วนผู้ได้รับสิทธิโครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษระยะที่ 3 ที่ประสงค์จะเข้าร่วมโครงการคนละครึ่ง จะต้องลงทะเบียนเพื่อรับสิทธิ ภายในวันที่ 25 สิงหาคม 2565 ซึ่งหากลงทะเบียนสำเร็จแล้ว จะไม่สามารถเปลี่ยนแปลงได้อีกขณะที่ความคืบหน้าการลงทะเบียนเข้าร่วมโครงการฯ ของผู้ประกอบการร้านค้า ล่าสุด  (17 สิงหาคม 2565) มีจำนวน 188,775 ร้านค้า เป็นผู้ประกอบการร้านค้ารายเดิม 187,915 ร้านค้า และรายใหม่ 860 ร้านค้า พร้อมเปิดให้ลงทะเบียนเข้าร่วมโครงการได้อย่างต่อเนื่องทุกวันจนกว่าจะปิดรับสมัคร โดยผู้ประกอบการที่เคยเข้าร่วมโครงการฯ ระยะที่ 4 สามารถกดยืนยันสิทธิเข้าร่วมโครงการฯ ผ่านแอปพลิเคชันถุงเงินได้ทันที ส่วนผู้ประกอบการที่ไม่เคยเข้าร่วมมาตรการของรัฐ ลงทะเบียนผ่าน www.คนละครึ่ง.com หรือจุดรับลงทะเบียนของธนาคารกรุงไทยทุกสาขา